Proposta għal regolament tal-Kunsill li jemenda r-regolament tal-Kunsill (KE) Nru 442/2007 tad-19 ta’ April 2007 li jimponi dazju anti-dumping definittiv fuq l-importazzjonijiet tan-nitrat ta’ l-ammonju li joriġina fl-Ukrajna wara reviżjoni ta’ skadenza skond l-Artikolu 11(2) tar-regolament tal-Kunsill (KE) Nru 384/96 /* KUMM/2008/0363 finali */





Trade-2008-XXX-00-00 [pic] | KUMMISSJONI TAL-KOMUNITAJIET EWROPEJ | Brussel 16.6.2008 KUMM(2008) 363 finali Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 442/2007 tad-19 ta’ April 2007 li jimponi dazju anti-dumping definittiv fuq l-importazzjonijiet tan-nitrat ta’ l-ammonju li joriġina fl-Ukrajna wara reviżjoni ta’ skadenza skond l-Artikolu 11(2) tar-Regolament tal-Kunsill (KE) Nru 384/96 (preżentata mill-Kummissjoni) MEMORANDUM TA’ SPJEGAZZJONI Id-dazji anti-dumping fuq l-importazzjonijiet tan-nitrat ta' l-ammonju li joriġinaw, inter alia, fl-Ukrajna ġew imposti fit-22 ta' Jannar 2001 mir-Regolament (KE) Nru 132/2001. Wara reviżjoni ta’ skadenza mibdija f’Jannar 2006 dawn il-miżuri ġġeddew fil-livell attwali tagħhom għal sentejn mir-Regolament tal-Kunsill (KE) Nru 442/2007, . F'Diċembru 2006, reviżjoni interim parzjali limitata għad-dumping inbdiet fuq talba ta' produttur esportatur Ukrajn, il-Kumpanija b'Ishma Konġunti Miftuħa (KIKM) Azot Cherkassy. Ir-reviżjoni ntemmet bir-Regolament (KE) Nru 237/2008 mingħajr ma ġew emendati l-miżuri anti-dumping fis-seħħ. Sussegwentement u qabel l-iskadenzi stipulati fir-Regolament (KE) Nru 237/2008, il-Kumpanija b'Ishma Konġunti Miftuħa (KIKM) Azot Cherkassy bagħtet offerta ta' impenn li ġiet aċċettata b’ Deċiżjoni tal-Kummissjoni. Il-fini ta' din l-emenda hija li titqies id-Deċiżjoni tal-Kummissjoni li taċċetta l-impenn billi temenda r-Regolament tal-Kunsill (KE) Nru 442/2007 tad-19 ta’ April 2007 li jimponi dazju anti-dumping definittiv fuq l-importazzjonijiet tan-nitrat ta’ l-ammonju li joriġina fl-Ukrajna skond dan. Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 442/2007 tad-19 ta’ April 2007 li jimponi dazju anti-dumping definittiv fuq l-importazzjonijiet tan-nitrat ta’ l-ammonju li joriġina fl-Ukrajna wara reviżjoni ta’ skadenza skond l-Artikolu 11(2) tar-Regolament tal-Kunsill (KE) Nru 384/96 IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea[1] ('ir-Regolament bażiku'), u b'mod partikolari l-Artikolu 8 tiegħu, Wara li kkunsidra l-proposta mressqa mill-Kummissjoni wara konsultazzjoni mal-Kumitat Konsultattiv, Billi: A. PROĊEDURA 1. Fit-22 ta’ Jannar 2001, il-Kunsill impona, permezz tar-Regolament (KE) Nru 132/2001[2], dazju anti - dumping definittiv ta’ EUR 33.25 t-tunnellata fuq l-importazzjonijiet tan-nitrat ta' l-ammonju li jaqa’ taħt il-kodiċi NM 3102 30 90 u 3102 40 90 u li joriġina, inter alia, fl-Ukrajna. Wara reviżjoni ta’ skadenza mibdija f’Jannar 2006, il-Kunsill, permezz tar-Regolament (KE) Nru 442/2007[3], ġedded dawn il-miżuri fil-livell attwali tagħhom għal sentejn. 2. Fid-19 ta' Diċembru 2006, il-Kummissjoni ħabbret permezz ta' notifika ppubblikata fil- Ġurnal Uffiċjali ta' l-Unjoni Ewropea [4], il-bidu ta' reviżjoni interim parżjali li tikkonċerna importazzjonijiet fil-Komunità ta' nitrat ta' l-ammonju li joriġina fl-Ukrajna mat-talba ta' Kumpanija b'Ishma Konġunti Miftuħa, (KIKM) Azot Cherkassy (minn hawn 'il quddiem 'il-produttur esportatur'). Is-sejbiet u l-konklużjonijiet definittivi tar-reviżjoni interim parzjali huma stabbiliti fir-Regolament tal-Kunsill (KE) Nru 237/2008 ta' l-10 ta' Marzu 2008[5] li bih intemmet ir-reviżjoni mingħajr ma ġew emendati l-miżuri anti-dumping fis-seħħ. B. IMPENN 3. Waqt ir-reviżjoni interim il-produttur esportatur esprima interess li joffri impenn għall-prezz iżda naqas milli jibgħat offerta sostanzjata sew qabel il-limitu taż-żmien kif stabbilit fl-Artikolu 8(2) tar-Regolament bażiku. Madankollu kif stipulat fil-premessi (46) u (47) tar-Regolament tal-Kunsill imsemmi hawn fuq, il-Kunsill qies li l-produttur esportatur għandu eċċezzjonalment jitħalla jispiċċa l-offerta ta' impenn tiegħu fi żmien għaxart ijiem kalendarji mid-dħul fis-seħħ ta' dak ir-Regolament minħabba l-kumplessità ta' bosta kwistjonijiet, fosthom (1) il-volatilità tal-prezz tal-prodott ikkonċernat li jeħtieġ xi tip ta' indiċi ta' prezzijiet minimi, filwaqt li l-volatilità mhix spjegata biżżejjed mill-mutur ewlieni ta' l-ispejjeż; u (2) il-qagħda partikolari tas-suq għall-prodott ikkonċernat. Wara l-pubblikazzjoni tar-Regolament tal-Kunsill (KE) Nru 237/2008 u qabel il-limitu taż-żmien stipulat f'dak ir-Regolament, il-produttur esportatur bagħat impenn aċċettabbli tal-prezz skond l-Artikolu 8(1) tar-Regolament bażiku. 4. Il-Kummissjoni, permezz tad-Deċiżjoni [DAĦĦAL][6] aċċettat l-offerta ta’ impenn. Il-Kunsill jagħraf li l-offerta ta’ impenn telimina l-effett ta’ ħsara tad-dumping u tillimita għal grad suffiċjenti r-riskju ta’ evażjoni. 5. Biex il-Kummissjoni u l-awtoritajiet tad-dwana jkunu jisgħu jissorveljaw b'mod effettiv l-osservanza ta’ l-impenn mill-kumpanija, meta tiġi ppreżentata t-talba lill-awtorità rilevanti tad-dwana għaċ-ċirkolazzjoni libera, l-eżenzjoni mid-dazju ta' anti-dumping għandha tiddependi minn (i) preżentazzjoni ta’ fattura ta’ impenn, li tkun fattura kummerċjali li jkollha mill-anqas l-elementi msemmija u d-dikjarazzjoni stipulata fl-Anness; (ii) il-fatt li l-prodotti importati jiġu manifatturati, mibgħuta u mogħnija b'fattura direttament mill-produttur esportatur imsemmi lill-ewwel klijent indipendenti fil-Komunità; u (iii) il-fatt li l-prodotti ddikjarati u ppreżentati lid-dwana jaqblu preċiżament mad-deskrizzjoni tal-fattura ta’ l-impenn. Meta l-kondizzjonijiet ta’ hawn fuq ma jiġux sodisfatti, id-dazju anti-dumping xieraq għandu jiġi impost fil-ħin meta ssir id-dikjarazzjoni għar-rilaxx fiċ-ċirkolazzjoni ħielsa. 6. Kull meta l-Kummissjoni tirtira, skond l-Artikolu 8(9) tar-Regolament bażiku, l-aċċettazzjoni tagħha ta' l-impenn wara xi ksur billi tirreferi għal tranżazzjonijiet partikolari u tiddikjara bħala invalidi l-fatturi ta’ impenn rilevanti, jiġi impost dejn doganali fil-ħin ta' l-aċċettazzjoni tad-dikjarazzjoni għar-rilaxx għal ċirkolazzjoni ħielsa ta’ dawn it-tranżazzjonijiet. 7. L-importaturi għandhom dejjem ikunu konxji li dejn doganali jista’ jiġġarrab, bħala riskju normali tan-negozju, fil-mument ta’ l-aċċettazzjoni tad-dikjarazzjoni għar-rilaxx f’ċirkolazzjoni ħielsa hekk kif deskritt fil-premessi (5) u (6) anke jekk impenn offrut mill-manifattur li minnu kienu qegħdin jixtru, direttament jew indirettament, kien ġie aċċettat mill-Kummissjoni. 8. Skond l-Artikolu 14(7) tar-Regolament bażiku, l-awtoritajiet tad-dwana għandhom jinformaw minnufih lill-Kummissjoni kull meta jinstabu indikazzjonijiet ta’ xi vjolazzjoni ta’ l-impenn. 9. Minħabba r-raġunijiet imsemmija hawn fuq, l-impenn offrut mill-produttur esportatur huwa għalhekk meqjus aċċettabbli mill-Kummissjoni u l-produttur esportatur ikkonċernat ġie infurmat bil-fatti, il-kunsiderazzjonijiet u l-obbligi essenzjali li l-aċċettazzjoni hija bbażata fuqhom. 10. Fil-każ ta’ ksur jew irtirar ta' l-impenn jew fil-każ ta’ rtirar ta’ l-aċċettazzjoni ta' l-impenn mill-Kummissjoni, id-dazju anti-dumping impost mill-Kunsill, skond l-Artikolu 9(4) għandu japplika awtomatikament skond l-Artikolu 8(9) tar-Regolament bażiku. ADOTTA DAN IR-REGOLAMENT: Artikolu 1 Ir-Regolament (KE) Nru 442/2007 huwa b’dan emendat kif ġej: L-Artikolu li ġej għandu jiżdied wara l-Artikolu 1: " Artikolu 1A 1. Minkejja l-Artikolu 1, id-dazju anti-dumping definittiv m’ għandux japplika għall-importazzjonijiet rilaxxati għaċ-ċirkolazzjoni libera skond il-paragrafi ta' wara dan l-Artikolu. 2. Importazzjonijiet ta' fertilizzanti solidi b'kontenut ta' nitrat ta' l-ammonju li jaqbeż it-80 % tat-toqol li joriġina fl-Ukrajna, li jidħlu fil-kodiċi NM 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 u ex 3105 90 91 għar-rilaxx f'ċirkolazzjoni ħielsa li huma fatturati mill-produttur esportatur li l-impenn tiegħu ġie aċċettat mill-Kummissjoni u li ismu huwa elenkat fid-Deċiżjoni tal-Kummissjoni [2008/[DAĦĦAL]/KE], kif emendata minn żmien għal żmien, għandhom ikunu eżenti mid-dazju anti-dumping impost mill-Artikolu 1, bil-kundizzjoni li: - dawn jiġu manifatturati, mibgħuta u mogħnija b'fattura direttament mill-produttur esportatur lill-ewwel klijent indipendenti fil-Komunità; u - importazzjonijiet bħal dawn ikunu akkumpanjati minn fattura ta’ impenn li hija fattura kummerċjali li jkun fiha mill-anqas l-elementi u d-dikjarazzjoni stipulati fl-Anness ta’ dan ir-Regolament; u - il-prodotti ddikjarati u ppreżentati lid-dwana jikkorrispondu preċiżament mad-deskrizzjoni fuq il-fattura ta’ l-impenn. 3. Dejn doganali għandu jiġi mġarrab fil-ħin ta’ l-aċċettazzjoni tad-dikjarazzjoni għar-rilaxx fiċ-ċirkolazzjoni ħielsa: - kull meta jiġi stabbilit, fir-rigward ta’ l-importazzjonijiet deskritti fil-paragrafu 1, li ma tiġix sodisfatta waħda jew aktar mill-kundizzjonijiet imsemmija f’dak il-paragrafu; jew - meta l-Kummissjoni tirtira l-aċċettazzjoni ta’ l-impenn skond l-Artikolu 8(9) tar-Regolament bażiku f’Regolament jew Deċiżjoni li tirreferi għal tranżazzjonijiet partikolari jew tiddikjara bħala invalidi l-fatturi rilevanti ta’ l-impenn. Għandu jiddaħħal l-Anness li ġej: ANNESS L-elementi li ġejjin għandhom jiġu indikati fil-fattura kummerċjali li takkumpanja l-bejgħ tal-kumpanija fil-Komunità ta' prodotti li huma suġġetti għall-impenn: 1. L-Intestatura "FATTURA KUMMERĊJALI LI TAKKUMPANJA L-PRODOTTI SUĠĠETTI GĦAL IMPENN". 2. Isem il-kumpanija li toħroġ il-fattura kummerċjali. 3. In-numru tal-fattura kummerċjali. 4. Id-data tal-ħruġ tal-fattura kummerċjali. 5. Il-Kodiċi addizzjonali TARIC li l-prodotti fuq il-fattura għandhom jiġu rilaxxati permezz tiegħu mid-dwana fil-fruntiera tal-Komunità. 6. Id-deskrizzjoni eżatta tal-prodotti, inklużi: - il-kodiċi NM użat għall-fini ta' l-impenn, - Il-kontenut ta' nitroġenu ('N') tal-prodott (f'perċentwali), - Kodiċi Taric, - kwantità (tingħata f'tunnellati). 7. Id-deskrizzjoni tal-kundizzjonijiet ta' bejgħ, inkluż: - prezz it-tunnellata, - it-termini applikabbli għall-ħlas, - it-termini applikabbli għall-kunsinna, - ir-roħs u r-ribass totali. 8. Isem il-kumpanija li tagħmilha ta' importatur fil-Komunità li l-fattura kummerċjali li takkumpanja l-prodotti suġġetti għall-impenn tinħareġ lilha direttament mill-kumpanija. 9. Isem l-uffiċjal tal-kumpanija li ħareġ il-fattura kummerċjali u d-dikjarazzjoni ffirmata li ġejja: Jiena, hawn taħt iffirmat, niċċertifika li l-bejgħ għall-esportazzjoni diretta lejn il-Komunità Ewropea tal-prodotti koperti minn din il-fattura qiegħed isir fi ħdan l-ambitu u skond il-kundizzjonijiet ta’ l-Impenn offrut minn [KUMPANIJA], u aċċettata mill-Kummissjoni Ewropea permezz ta' [DEĊIŻJONI 2008/XXXX/KE]. Niddikjara li t-tagħrif mogħti f’din il-fattura huwa sћiћ u korrett.” Artikolu 2 Dan ir-Regolament għandu jidħol fis-seħħ l-għada tal-pubblikazzjoni tiegħu fil- Ġurnal Uffiċjali ta’ l-Unjoni Ewropea . Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha. Magħmul fi Brussell, […] Għall-Kunsill Il-President […] [1] ĠU L 56, 6.3.1996, p. 1. Ir-Regolament kif emendat l-aħħar mir-Regolament (KE) Nru 2117/2005 (ĠU L 340, 23.12.2005, p. 17). [2] ĠU L 23, 25.1.2001, p. 1. [3] ĠU L 106, 24.4.2007, p. 1. [4] ĠU C 311, 19.12.2006, p. 57. [5] ĠU L 75, 18.03.2008. p. 8 [6]